Wappers ploeg terug - Education - Windhoek Express
Friday, May 24th, 2019 11:35:49
Wappers ploeg terug
Gewoonlik kan leerlinge nie gou genoeg 'n projek afhandel nie, maar hierdie groeps-taak het die leerlinge diep geraak.
Die seuns was fluks in die kombuis by WLCC. Foto verskaf
Die skenkings word sorteer en in kleiner sakke gestoor. Foto verskaf
Die seuns was fluks in die kombuis by WLCC. Foto's verskaf
By die Windhoek Afrikaanse Privaatskool gaan dit nie net oor akademie, sport en kultuur nie. Nee, hier word die graad 10s ook geleer presies wat jy met lewensoriëntering kan maak.
Vanjaar se graad 10s het 'n gemeenskapsprojek as huiswerk gekry wat behels dat hulle 'n behoefte van 'n groep mense of 'n persoon identifiseer waar hulle 'n verskil kan maak. Die kinders moet dan navorsing oor die projek doen, sowel as die beplanning doen en hulle plan uitvoer.
'n Groep seuns - WP Janse van Rensburg, Roeben Burger, Wilmar Fourie, Johan Brockman en Thehard Lintvelt - het skouer aan die wiel gesit en besluit om by the Windhoek Life Change Centre (WLCC) te help.
Volgens Marreli Fourie, een van die ouers, het die span groente geskil vir die sopkombuis se voorbereidings en houtpalette uitmekaar gehaal en geleer hoe die sentrum dié hout gebruik om hondehokke te maak. Die stoorkamers is reg gepak en groot sakke meel moes geskuif word om skoon te maak en orde te skep.
"Die hoof het hulle ook gewys hoe hulle hul begroting moet opstel en daarmee groente en ander voorraad aankoop," het sy gesê.
Die seuns het hulle energie ook op die kinders van die sentrum gespits, en met hulle gespeel en bal geskop. "Een van die seuns het een Sondag by die sopkombuis uitgehelp waar daar weer met kosvoorbereiding, opskep en opwas gehelp is, en is die kinders ook toe geleer hoe om skottelgoed skoon te maak en af te droog," vertel sy.
As 'n geldinsamelingsinisiatief het die groep seuns Windhoekers genader om vleis te skenk wat hulle om die beurt weer verkoop het. Oom Theo Lintvelt se sebra het N$2 000 opgelewer en die 40 kg sopbeenvleis is deur Ben Burger geskenk. "Maar dit was op voorwaarde dat die seuns moes gaan help vleiswerk en die verpakking self doen. Dit gaan nou aan die sentrum vir hul sopkombuis geskenk word," het Marreli gesê.
Met die geld wil hulle 'n kruiwa vir die sentrum koop. As daar geld oorbly, gaan hulle blikkieskos koop wat lank kan hou.
Gedurende hierdie tyd het die seuns geleer wat beteken dit om opofferings te maak. "Meeste van die seuns beoefen twee sportsoorte en die meeste groot werk by die sentrum het oor naweke plaasgevind. Die seuns moes dus hul eie vryetyd opoffer," het Marreli gesê.
Hoewel die werk 'n skooltaak is, het die seuns baie geleer. "Hulle is bevoorregte kinders wat by 'n privaatskool skool gaan en min in aanraking kom met minderbevoorregtes. Dus sien hulle soms nie die nood rondom hulle raak nie," sê sy.
Vir haar as ouer is dit 'n fantastiese manier om bewusmaking te skep en ook om te waardeer wat jy as vanselfsprekend aanvaar. "Dit is 'n ongelooflik goeie inisiatief van die skool om kinders te leer van praktiese lewens-oriëntering.
Tog is daar nog soveel wat die kinders wil doen. As daar geld van die insameling oorbly, wil hulle nog die muur voor die sentrum verf, al is die projek reeds verby."